Здраве от аптеката на Господ, Мария Требен
Здраве от аптеката на Господ, Мария Требен
------------------------------------------


### *Съвети и опит с лечебни билки*


„Здраве от аптеката на Господ“ е основното произведение на Мария Требен, което вече три десетилетия се радва на незалязваща популярност. Книгата е преиздавана повече от 90 пъти, преведена е на 27 езика и от нея са продадени над 8 милиона екземпляра по целия свят. В нея са описани изчерпателно 31 основни билки, тяхната лечебна сила и начините на приложение. Авторката дава съветите си на достъпен и разбираем език, като изпъстря страниците с много примери от своята практика и свидетелства за положителния ефект от билколечението.

Тъй като днес, за жалост, се отдалечаваме все повече от природосъобразния начин на живот и все повече болести са предизвикани от погрешна житейска нагласа, преоткриването на „аптеката на Господ“ отговаря на една всеобща потребност. С това ново издание по-възрастните ще си припомнят съветите на Мария Требен, а по-младите ще ги открият за себе си и за своите деца. Винаги е добре да имаш мъдър събеседник, който не само дава знание, но вдъхва и най-ценното – надежда.
Мария Требен
------------




Мария Требен (1907–1991) е известно име сред пионерите на билколечението. Още като дете тя познава много от лечебните билки. Майка й е почитателка на Кнайповата медицина, базираща се на водолечението и растителните лекове, и Мария възприема като свое кредото на пастор Кнайп: „За всяка болка има билка“.

След смъртта на майка й през 1961 г. Мария Требен споделя как почувствала, че нещо непреодолимо я тласка към науката за билките, сякаш някаква висша сила й сочи пътя. Оттогава тя трупа богат опит, предава знанията си на много хора, помага на болни и страдащи.

Освен световния бестселър „Здраве от аптеката на Господ“, тя пише и редица книги за профилактика и лечение на различни болести и същевременно изнася лекции. Да живеем близо до природата, която в своята майчинска щедрост ни дарява със здраве, сила и жизнерадост – това послание на Мария Требен никога няма да загуби актуалност.


### 

